# proposta_de_actividades_segundo_o_estilo_de_aprendizaxe.html

Proposta de actividades segundo o estilo de aprendizaxe

- A diversidade lingüística en Europa e no mundo
- 1- A diversidade lingüística
- 2- Lingua hexemónica, lingua minorizada e lingua minoritaria.
- 3- As linguas peninsulares
  - 3-1- Queres aprender máis? Asturiano
  - 3-2- Queres aprender máis? Aragonés
  - 3- 3- Queres aprender máis? Aranés, euskera
  - 3-4- Queres aprender máis? Portugués
  - 3-5- Autoavaliación
- 4- As linguas de Europa
  - 4-1- Que falaría Xoán se nacera en...?
  - 4-2- Onde se fala este idioma?
  - 4- 3- Declaración Universal dos Dereitos Humanos
- 5- Outras linguas do mundo
  - 5-1- Benvido!
  - 5-2- Autoavaliación
- 6- Proposta de actividades
  - Proposta de actividades segundo o estilo de aprendizaxe

« Anterior

# Proposta de actividades segundo o estilo de aprendizaxe

## Fundamentación teórica

Con “estilo de traballo” a teoría das intelixencias múltiples (IM, Gardner e colaboradores, 1998) refírese á maneira que manifesta cada alumno de enfocar a aprendizaxe, e á interacción que establece o alumno coas tarefas e situacións do proceso de ensinanza-aprendizaxe.

Suxerencia de posta en práctica: o docente asigna un estilo a cada alumno. Eles van realizando cadanseus exercicios até concluír nun debate de aula. Ofrécese como actividade de avaliación auténtica. É dicir, proporciona múltiples fontes de avaliación: ofrece información útil para a aprendizaxe, coloca os estudantes en contextos naturais, favorece a aprendizaxe cooperativa e aborda procesos e produtos. En definitiva, ofrece unha imaxe global do alumno/a.

“Falo galego” debe orientarse, necesariamente, ao uso oral da lingua. Este é o fundamento desta proposta, enfocada a preparar e levar a cabo un debate na aula. Ten, ademais, outros obxectivos: por unha banda posibilitar que os alumnos realicen aprendizaxes significativas por si mesmos, é dicir, que sexan capaces de aprender a aprender. Por outra, a discusión pode obrar un espazo para que o docente debata a existencia de prexuízos dentro da aula e reflexionar sobre eles.

## Estilo activo

(Animador, improvisado, descubridor, arriscado, espontáneo).

1- Redactar cun compañeiro unha simulación de diálogo entre un turista xaponés, que (despois de visitar a Catedral de Santiago) achégase a un restaurante para xantar, e o camareiro/a que o atende.

2- Redactar a simulación da mesma situación, mais trocando o turista xaponés por un catalán.

3- Dramatizar na aula as dúas simulacións, trocando os compañeiros os papeis (unha vez turista, outra camareiro/a).

4- Facer un listado das linguas peninsulares posibles coas que se pode encontrar o camareiro/a.

5- Facer un esquema coas posibles diferenzas entre as situacións comunicativas (lingua inicial ou de contacto, lingua vehicular das conversacións, normalidade ou prexuízo, etc.).

## Estilo reflexivo

(Ponderado concienzudo, receptivo, analítico, exhaustivo).

1- Efectuar un listado con cinco pros e contras no que recollan a súa opinión sobre a convivencia lingüística.

2- Asistir á dramatización anterior dos seus compañeros/a e describir por escrito as dúas situacións comunicativas.

3- Reflexionar sobre se se producirían cambios nas dúas escenas en caso de que a visita sucedese na Catedral de Barcelona e o segundo turista fose galego. Poñelas por escrito.

4- Entrevistar a compañeiros que se viran en situacións semellantes e tomar nota do pertinente respecto ao uso das linguas peninsulares.

5- Tendo en conta o resultado das anteriores, redactar de novo (ou reformular) e/ou sacar novas conclusións, se procede, da proposta do punto un.

## Estilo teórico

(Metódico, lóxico, obxectivo, crítico, estruturado).

1- Lectura e síntese do texto proposto.

2- Análise do listado de pros e contras dos seus compañeiros/as do estilo teórico. Detección de puntos débiles ou fortes.

3- Proposta simulada de situación conflitiva no uso das linguas cooficiais.

4- Resumir o contido da Constitución respecto á existencia de varias linguas en España (sobre todo no relativo á súa protección).

Preme para leres o texto:

### Retroalimentación

Eran tres irmaus que decidiran sair pol-o mundo a gañarse a vida e ningún d'iles sabía falar o castelán, cousa que os traguía moi cavilosos, pois tíñalles dito un veciño, que correra moitas terras, que pra non se morrer de fame era preciso falar ben o castelán.

Cando estaban discurrindo o que habían de facer chegaron uns casteláns e puxéronse a latricar moi alto. Entón matinaron de se ir chegando a iles y escoitalos pra deprender. Foi primeiro o máis vello y escoitou que dicían: nosotros. O home coidouse sabido d'abondo, voltando moi contente und'os irmaus díxolles:

-Xa sei falar castelán; ouvinlle decir nosotros.

En vista do pronto e ben que seu irmán deprendera, tamén foi alá o segundo que chegou cando un dos casteláns decía: ahora mismo. E correndiño voltou und'os seus gabándose de que il tamén deprendera o castelán

-Xa sei decir ahora mismo, dixo todo fachendoso.

O máis cativo, pra non ser menos, tamén foi pé dos forasteiros e ouvíulles decir: está bien, co que xa se coidou tan sabido como os seus irmaus.

Como xa sabían falar o castelán decidiron sair a correr mundo dispostos a facerse ricos. Mais cando xa estaban en terras de Castela toparon un día no camiño con un home morto e como tiñan bon natural deulles pena d'il e collérono para arredalo da estrada. N'iste intre chegaron os gardas civís e preguntáronlles

¿Quien mató a ese hombre?

-Nosotros, respondeu o máis vello dos irmáns pra lucir os seus conecementos de castelán

-¿Cuándo lo han matado? preguntaron os civís.

-Ahora mismo, dixo o segundo pra non se quedar atrás.

-Entonces, dense ustedes por presos, dixeron os gardas.

-Está bien, repricou o máis cativo tan satisfeito de ver o ben que se entenguían con aquela xente.

Entón os civís prendéronos e leváronos á cadea onde pagaron coa vida o aldraxe d'esquencer a sua lingua pol-a allea.

Recollido por BEN-CHO-SEY. Revista Nós N°41. 15 maio 1927.

## Estilo pragmático

(Experimentador, práctico, directo, eficaz, realista).

1- Facer unha enquisa aos compañeiros para coñecer o grao de competencia lingüística (oral e escrita) da aula. Sintetizar a información.

2- Definir os seguintes termos: lingua cooficial, lingua vernácula, dialecto, lingua minorizada. Exemplificar.

3- Expoñer na aula o punto anterior.

4- Elaborar un cuestionario con preguntas para coñecer a sensibilidade lingüística dos compañeiros.

5- Facer un resumo que sintetice as ideas máis importantes do debate mantido na aula.

« Anterior