# comezamos.html

Comezamos!

- A comunicación e a linguaxe
- Comezamos!
- 1- Competencia básica
- 2- Competencia media
  - 2-1- Con que intención nos comunicamos?
    - 2-1- 2- As funcións da comunicación
  - 2-2- A comunicación depende de onde e con quen nos encontremos?
    - 2-2-1- Comproba os teus coñecementos
- 3- Competencia alta
  - 3-1- Adecuación
    - 3-1-1- Exercicios
    - 3-1-2- Tipos de textos
  - 3-2- Coherencia
    - 3-2-1- Exercicio
  - 3-3- Cohesión
    - 3-3-1- Exercicios
    - 3-3-2- Exercicio de conectores
  - 3-4- Mellora este texto
  - 3-5- Proposta de actividade oral
  - 3-6- Exercicio de identificación de erros

« Anterior | Seguinte »

# Comezamos!

Imos comezar este tema facendo un pequeno test que che axudará a coñecerte mellor. Responde ás cuestións e despois preme para saberes máis de ti.

Es máis de comunicación escrita ou de comunicación oral?

- Falas máis por wasap cos teus compañeiros de clase que na propia clase.

- Felicitas con tarxeta/wasap máis que de palabra?

- Prefires mandar un vídeo/foto dun lugar que visitaches antes que contalo?

### Retroalimentación

Se prefires as primeiras opcións reflexiona sobre como te comunicas, non vaia ser que confundas estar en contacto con comunicarte realmente. Se prefires as segundas, lembra que a comunicación escrita é imprescindible nas nosas vidas, e que a comunicación escrita ten unhas "regras" que non sempre coinciden coa oral.

Es máis de linguaxe verbal ou de linguaxe non verbal?

- Entras no ascensor cun veciño, saúdas coa cabeza ou dis: “Ola, que tal?!”

- Ao teu compañeiro de pupitre acábanlle de entregar un exame cualificado cun dez, pos cara de alucine mentres fas un xesto coa man indicando “caramba” ou enseguida lle dis: “ostras, estás feito un fenómeno!”?

- Cando falas moves as mans e fas xestos (coa boca, cos ollos, coa cabeza...) ou permaneces máis ben “teso”?

### Retroalimentación

Se prefires as primeiras opcións parece que empregas bastante a linguaxe non verbal. Iso está ben, pois é unha forma de comunicación moi interesante, e ademais, se cadra tes madeira de actor ou actriz!

Se prefires as segundas deberías saber que a linguaxe non verbal ofrece posibilidades moi interesantes para comunicarnos con maior expresividade. A interacción cotiá entre persoas baséase na comunicación non verbal, é dicir, nas expresións faciais e corporais. A captación dunha mensaxe transmitida cara a cara depende nun 7% das palabras usadas, nun 38% do xeito de usar a voz (ton e volume) e nun 55% da xesticulación ou conformación facial.

Prefires escoitar ou contar?

-Es dos que contas chistes ou dos que ris con eles?

-Es dos que mandan calar en clase ou dos que os profesores convidan a falar?

-Interrompes a miúdo ao que está falando para intervires ou agardas a que remate antes de falar ti?

### Retroalimentación

Se prefires as primeiras opcións semella que che gusta falar e que te sentes máis cómodo levando o protagonismo na comunicación. Deberías observar se respectas aos outros interlocutores; é dicir, se tes en conta que falar é cousa, como mínimo, de dous; hai que respectar os turnos, non pisar as intervencións dos demais (é dicir, esperar a que acaben antes de lanzáreste, escoitar realmente o que din os outros)...

Se prefires as segundas opcións probablemente sexas moi bo escoitando aos demais, pero lembra que a comunicación é “compartir”, non só recibir.

## Recapitulemos

Para comunicarnos dispoñemos de diferentes sistemas de comunicación. Un exemplo: a túa avoa cumpre 70 anos e queres felicitala. De cantas maneiras podes facelo?

Podes levarlle unhas flores, debuxarlle un corazón nun papel, darlle unha aperta, felicitala de palabra, por teléfono, tarxeta, wasap, con linguaxe de signos (se ti ou ela sodes xordomudos)...

Mais os sistemas básicos son a comunicación oral e a comunicación escrita. É por iso que debemos aprender a comunicarnos o mellor posible con ambos sistemas.

A linguaxe verbal emprega tamén linguaxe non verbal. Non está de máis que aprendamos a usala.

Escoitar e falar / ler e escribir son caras da mesma moeda: a comunicación.

## Os nosos obxectivos

Queremos axudarche a que mellores a túa expresión oral en galego.

A q ue adquiras seguridade ao falares.

A que valores a corrección lingüística (o que dis e como o dis dá forma á visión que os outros se forman de ti).

« Anterior | Seguinte »